Video: Beskuldigdes gevonnis vir mangat-moordNá die vonnis het Johnson se pa, Bryan Swarts, en sy broer, Lebogang, hom emosioneel omhels en saam met hom gehuil voordat hy by die trappe afgeneem is na die hofselle toe. Foto: Phillip Bruwer “Daar is geen bewyse voor die hof gelewer wat aandui dat die beskuldigdes enigsins berou het nie – eerder dalk spyt.” Dít was die harde woorde van regter Bert Bam Dinsdag in die Pretoria-hooggeregshof waar drie mense gevonnis is in verband met die moord op Danie Dreyer (64), ŉ afgetrede polisiebeampte en sakeman van Pretoria. Dreyer is in 2016 in sy huis in Villieria dood. Estelle Reddy (38), Dreyer se voormalige meisie; Gerhard Papenfus (44), Reddy se destydse kêrel; en Kevin Johnson (31) is aangekla van moord, roof met verswarende omstandighede, diefstal, regsverydeling, brandstigting en die besit van ŉ onwettige vuurwapen en ammunisie. Papenfus is ook aangekla van die besit van dwelms. Bam het Reddy en Papenfus Maandag skuldig bevind op al die aanklagte teen hulle. Hulle is Dinsdag albei tot lewenslange tronkstraf gevonnis op die aanklag van moord. Reddy en Papenfus is ook tot altesaam 53 jaar tronkstraf gevonnis in verband met die ander aanklagte. Papenfus is ook ŉ bykomende twee jaar tronkstraf opgelê op die aanklag van besit van dwelms (kristal-metamfetamien). Johnson is Maandag skuldig bevind aan moord, roof met verswarende omstandighede, diefstal en regsverydeling. Hy is vrygespreek op die aanklagte van brandstigting en die onwettige besit van ŉ vuurwapen en ammunisie. Hy is Dinsdag tot lewenslange tronkstraf gevonnis vir die moord en altesaam 28 jaar in verband met die ander aanklagte. Die vonnisse sal gelyklopend uitgedien word. Estelle Reddy, Gerhard Papenfus en Kevin Johnson in die beskuldigdebank (22 Mei 2018). Foto: Phillip Bruwer “As die beskuldigdes ware berou getoon het tydens die verhoor, sou dit ŉ beduidende invloed gehad het op sekere vonnisse. Dit was ŉ bose daad om ŉ man in die veiligheid van sy huis aan te val en dan op so ŉ manier van sy liggaam ontslae te probeer raak,” het Bam tydens die vonnisoplegging gesê. Al drie beskuldigdes se regsverteenwoordigers het direk ná die vonnisoplegging aansoek gedoen om verlof tot appèl teen hul kliënte se skuldigbevindings. Bam het al drie se aansoeke van die hand gewys en gesê hy is nie daarvan oortuig dat ŉ ander hof tot ŉ ander beslissing sal kom nie. Johnson se pa was ná die vonnis erg emosioneel voor sy seun na die aanhoudingselle geneem is. Ruvan Regionald Furst, die drie se medebeskuldigde, is Woensdagoggend van die verhoor verskoon nadat sy saak van die ander drie s’n geskei is weens sy gesondheidsprobleme. Hy bly in aanhouding terwyl hy waarneming ondergaan en moet weer op 17 September in die hof verskyn. Maroela Media het vroeër berig Reddy het haar op 4 April 2016 by die Villieria-polisiestasie oorgegee, waarna sy die polisie gewys het waar Dreyer op 28 Maart 2016 in sy kamer in sy huis in Villieria vermoor is. Nadat sy liggaam verwyder is, is Dreyer se kamer aan die brand gesteek. Reddy het ook uitgewys waar Dreyer se liggaam in ŉ mangat in Capital Park gestort is, langs die huis in Flowerstraat, waar Papenfus woon.